โค้งสุดท้ายก่อนเปิดภาคเรียนพรุ่งนี้ ผู้ปกครองต่างพาบุตรหลานไปเลือกซื้อรองเท้าและชุดนักเรียนอย่างต่อเนื่อง
บรรยากาศช่วงโค้งสุดท้ายก่อนเปิดภาคเรียนปีการศึกษา 2565 พ่อแม่ผู้ปกครองต่างพาบุตรหลานไปหาเลือกซื้อชุดนักเรียน รองเท้า และเครื่องเขียนแบบเรียนตามร้านค้าและห้างร้านต่างๆ เช่นที่ห้างสรรพสินค้าบิ๊กซี สาขารัชดาภิเษก วันนี้ (16 พ.ค.) แม้จะใกล้ถึงว้นเปิดภาคเรียนในวันพรุ่งนี้แล้ว แต่ยังคงมีผู้ปกครองพาบุตรหลานเข้ามาเลือกซื้อชุดนักเรียนและรองเท้า รวมถึงอุปกรณ์การเรียนอย่างต่อเนื่อง ขณะที่ราคาชุดนักเรียนในปีนี้ยังไม่มีการปรับขึ้น โดยเริ่มตั้งแต่ราคาตัวละ 59-345 บาท ขึ้นอยู่กับยี่ห้อและขนาด พร้อมยังจัดโปรโมชั่นลดราคา และแถมให้แก่ผู้ปกครองเพื่อลดค่าครองชีพนอกจากนี้ ยังให้บริการรับปักชื่อหลังเลือกซื้อให้ด้วย โดยมีค่าใช้จ่ายเริ่มต้น 35 บาท ขณะที่พ่อแม่ผู้ปกครองที่ออกมาเลือกซื้อในช่วงนี้ พบว่าส่วนใหญ่จะเป็นกรณีที่ลูกรองเท้ามากเป็นพิเศษ เนื่องจากรองเท้าที่มีแม้จะยังใหม่และแทบไม่ได้ใช้ใส่ไปโรงเรียนเลยนั้น แต่พอมาลองอีกครั้งกลับใส่ไม่ได้แล้ว เนื่องจากลูกหลานตัวใหญ่ขึ้น จึงจำเป็นต้องมาเลือกซื้อหารองเท้าคู่ใหม่ รวมถึงกรณีเตรียมความพร้อมแล้วแต่กลัวรัฐบาลไม่เปิดเรียนตามปกติ หรือออนไซต์ พอใกล้วันจึงต้องมาเตรียมซื้อหาอุปกรณ์การเรียนที่จำเป็นเพิ่ม นางสาวยุวนิต ไสเกื้อ หนึ่งในผู้ปกครองที่มาเลือกซื้อรองเท้าพละ กล่าวว่า ตั้งใจมาซื้อรองเท้าพละและของใช้ส่วนตัวที่จำเป็นที่ยังขาดอยู่ให้กับบุตรสาวคนแรก ที่กำลังจะขึ้นชั้นอนุบาล 1 ส่วนตัวรู้สึกดีใจที่มีการเปิดภาคเรียนแบบออนไซด์ภายใต้มาตรการป้องกันที่เข้มงวด เพื่อให้เด็กได้มีโอกาสเข้าถึงการเรียนการสอนที่มีประสิทธิภาพเช่นเดียวกับ นางพรสวัสดิ์ รัตนสุวรรณ ผู้ปกครองที่พาบุตรมาซื้อรองเท้าพละ กล่าวว่า ตั้งใจมาซื้อรองเท้าผ้าใบโดยเฉพาะ เนื่องจากบุตรสาวลองใส่รองเท้าพละก่อนจะไปเรียนวันแรกพรุ่งนี้ แต่กลับใส่ไม่ได้แล้ว พร้อมยังจัดเตรียมเจลแอลกอฮอล์ ทิชชู่เปียกและหน้ากากอนามัย เพื่อเตรียมความพร้อมไปเรียนออนไซต์ แต่ยังไม่กล้าซื้อจำนวนมาก เพราะกังวลเล็กน้อยที่เด็กอาจจะกลับไปเรียนได้ไม่นาน ก็ต้องกลับไปเรียนออนไลน์นอกจากนี้ กระทรวงศึกษาธิการ ร่วมกับองค์การค้าของสำนักงานคณะกรรมการส่งเสริมสวัสดิการและสวัสดิภาพครูและบุคลากรทางการศึกษา จัดโปรโมชั่นลดราคาชุดนักเรียน 50% อุปกรณ์การเรียนการสอนและสินค้าอื่นๆ 10-30% เพื่อช่วยลดภาระผู้ปกครอง โดยหาซื้อได้ที่ร้านศึกษาภัณฑ์พาณิชย์ทุกสาขา หรือผ่านระบบออนไลน์และร้านที่เป็นคู่ค้า หรือตัวแทนจำหน่ายขององค์การค้าทุกภาคทั่วประเทศ ไปจนถึงวันที่ 15 มิถุนายน 2565